钦定古今图书集成/方舆汇编/职方典/第1404卷 > 《桂州新城记》王安石
## 钦定古今图书集成/方舆汇编/职方典/第1404卷 > 《桂州新城记》王安石

“侬智高反南方，出入十有二州，十有二州之守吏，或
死或不死，而无一人能守其州者，岂其材皆不足欤？
盖夫城郭之不设，甲兵之不戒，虽有智勇，犹不能以
胜一日之变也。唯天子亦以为任其罪者不独守吏，
故特推恩，广褒死节，而一切贷其失职。”于是遂推选
士大夫所论以为能者，付之经略。而今尚书户部侍
郎余公靖当广西焉，寇平之明年，“蛮越浃和，乃大城
桂州，其方六里，其木甓瓦石之材，以枚数之，至四百
万有奇；用人之力，以工数之，至一十馀万。凡所以守
之具，无一求而有不给者焉。以至和元年八月始作，
而以二年之六月成，夫其为役亦大矣。盖公之信于
民也久，而费之欲以卫其财，劳之欲”以休其力，以故
为是有大费与大劳，而人莫或以为勤也。古者君臣、
父子、夫妇、兄弟、朋友之礼失，则夷狄横而窥中国。方
是时，中国非无城郭也，卒于陵夷毁顿陷灭而不救。
然则城郭者，先王有之，而非所以恃而为存也。及至
喟然觉悟，兴起旧政，则城郭之修也，又尝不敢以为
后。盖有其患而图之，“无其具，有其具而守之非其人，
有其人而治之无其法，能以久存而无败者，皆未之
闻也。”故文王之兴也，有四夷之难，则城于朔方而以
南仲。宣王之起也，有诸侯之患，则城于东方而以仲
山甫。此二臣之德，协于其君，于为国之本末，与其所
先后，可谓知之矣。虑之以悄悄之劳，而发赫赫之名；
承之“以翼翼之勤，而续明明之功，卒所以攘戎狄而
中国以全安”者，盖其君臣如此，而守卫之有其具也。
今余公亦以文武之材，当明天子承平日久，欲补弊
立废之时，镇抚一方，修捍其民，其勤于今，与周之有
南仲、仲山甫盖等矣，是宜有纪也。故其将吏相与谋
而来取文，将刻之城隅，而以告后之人焉。“至和二年
九月丙辰，群牧判官太常博士王某记。”